ঢাকা বিশ্ববিদ্যালয়ের ছাত্রদের পক্ষ থেকে সর্বদলীয় সংগ্রাম পরিষদ গঠন করে দেশের সকল জ্ঞানীগুণী, বুদ্ধিজীবী, রাজনীতিবিদ, কৃষক, শ্রমিক সবাই ঝাঁপিয়ে পড়লো আন্দোলনে। সরকার তা দমন করার জন্য পুলিশ লেলিয়ে দিলো। অবশেষে ঢাকা শহরে ১৪৪ ধারা জারি করে আশ্রয় নিলো নির্যাতনের। ছাত্র-জনতা সারা দেশব্যাপী বিক্ষোভে ফেটে পড়ল। অবশেষে ১৪৪ ধারা ভঙ্গ করে মিছিলে মিছিলে ছেয়ে গেলো ঢাকার রাজপথ। সরকার লাঠিপেটা করে থামাতে না পেরে মিছিলের ওপর গুলি চালালো। একপর্যায়ে ঢাকা মেডিক্যাল কলেজের সামনে ছাত্র মিছিলের ওপর গুলি চালালে তিনজন ছাত্রসহ ৪ ব্যক্তি শহীদ হন। আহত হন ১৭ জন। এ সময় ৬২ জনকে গ্রেফতার করা হয়। পুলিশের গুলিতে যারা শহীদ হন তাঁরা হলেনÑ রফিক উদ্দিন আহমদ (মানিকগঞ্জ দেবেন্দ্র কলেজের দ্বিতীয় বর্ষের ছাত্র), আবদুল জব্বার (গ্রামীণ কর্মচারী), আবু বরকত (ঢাকা বিশ্ববিদ্যালয়ের রাষ্ট্রবিজ্ঞানের এমএ ক্লাসের ছাত্র), মোহাম্মদ সালাউদ্দিন (ঢাকা বিশ্ববিদ্যালয়ের এমএম ক্লাসের ছাত্র) এবং আবদুস সালাম (শুল্ক বিভাগের পিয়ন, আহত অবস্থায় ৭ এপ্রিল মৃত্যুবরণ করেন)। ২২ তারিখ নিহতদের গায়েবানা জানাজা হয়। জানাজার পর লক্ষাধিক মানুষের এক বিশাল শোভাযাত্রা ঢাকা শহর প্রদক্ষিণ করে। সে দিনটা ছিল ১৯৫২ সালের ২১ ফেব্রুয়ারি। ১৯৫২ সালের ২১ ফেব্রুয়ারি যে রক্তঝরা আন্দোলনের জন্ম হলো তার অভিব্যক্তি ঘটলো ১৯৭১ সালের স্বাধীনতার আন্দোলনে। মূলত আজকের স্বাধীন বাংলাদেশ ’৫২ সালের ভাষা আন্দোলনেরই ফসল। এ লড়াই ছিল আত্মমর্যাদার লড়াই। নতুন এক ইতিহাস সৃষ্টির লড়াই। আর এ কারণেই ভাষা আন্দোলন ও ২১ ফেব্রুয়ারি আমাদের কাছে এত মূল্যবান। ভাষার ইতিহাস হলো আমাদের জন্য মূল্যবান ইতিহাস। এ ইতিহাস না জানলে আমাদের জানার মধ্যে অপূর্ণতা থেকে যাবে। আমাদের এই মহান ভাষা আন্দোলন ও স্বাধীনতা অর্জন বিশ্বের দরবারে আমাদের গৌরবকে অনেক উচ্চে তুলে ধরেছে। আমরা আরো বেশি গর্বিত হয়েছি যখন আমাদের ভাষা দেশের গন্ডি পেরিয়ে গোটা বিশ্বের কাছেও স্বীকৃতি লাভ করেছে। বাংলা এখন আন্তর্জাতিক ভাষার স্বীকৃতি পেয়ে গৌরবের আরেক ধাপ উত্তীর্ণ হয়েছে। আর এ মহান কাজে যারা অবদান রেখেছেন তাঁরাও বাংলাদেশী। তারা এ জাতির কাছে চিরস্মরণীয় হয়ে থাকবেন।